מערך הנפגעים

מערך הנפגעים הוא גוף בחיל משאבי האנוש בצה"ל האחראי על הטיפול הלא רפואי בנפגעים בצה"ל. המערך אחראי על ליווי נפגעי צה"ל ובני משפחותיהם, ליווי משפחות מקל"ן ואיתור נעדרים. הוא גם נושא באחריות המקצועית לקביעת מדיניות ותורת עבודה בכל תחום הנפגעים, הדרכות ובניין הכוח בתחום עיסוקו. בראש המערך עומדת קצינה בדרגת אלוף־משנה ובסיס המפקדה נמצא במפקדת קצין משאבי האנוש הראשי במחנה מקלף ברמת גן. החל מקום המדינה עסק צה"ל בתחום הנפגעים וליווי הנפגעים ובני משפחותיהם. עם קום צה"ל, בשנת 1948, הוקמה מחלקת נפגעים בצורה מצומצמת. במהלך מלחמת יום הכיפורים ב-1973 הבינו שיש צורך בגוף שירכז את הטיפול בנושא הנפגעים וילווה את הנפגעים ומשפחות ההרוגים. לאחר המלחמה ובעקבות ועדת אגרנט, הוחלט על הקמת מערך נפגעים סדור בחילות ובחטיבות. כך, החלו קצינות הנפגעים ללוות את המשפחות השכולות ואת הפצועים. ב-2006, לאחר מלחמת לבנון השנייה, הובן כי קיימים פערים בתחום ניהול החירום בצה"ל ועל כן הוסדרו נהלים ופקודות חדשים במערך הנפגעים. בשנת 2007 הוכפפו קציני הערים למערך הנפגעים, ובשנת 2016[דרושה הבהרה] נסגרו כלל קציני הערים והוקמו זירות הנפגעים אשר מחולקות על פי אזורים גאוגרפיים. זירות וחמ"ל הנפגעים אשר שוכנים במטה מערך הנפגעים אמונים על ניהול הודעות הנפגעים באמצעות מודיעי נפגעים. בשנת 2017 הוכפף מערך הנפגעים תחת חיל משאבי האנוש, ובשנת 2019 שונה שמו מ"מחלקת נפגעים" ל-"מערך הנפגעים". לאורך כל שנות פועלו, מערך הנפגעים פעל בשגרה ובחירום בכל תחום הנפגעים. במסגרת תפקידו מערך הנפגעים משמר את כבוד החללים, מלווה את הפצועים ומקיים את הקשר עם הנפגעים ובני משפחותיהם – הפצועים, הנכים ומשפחות החללים. כמו כן, הוא מוביל את תחום איתור נעדרי צה"ל. סגלי המערך עונדים שרוך ייחודי בצבעי צהוב-ותכלת. בעבר היה השרוך ניתן למש"קיות ולקצינות ולקציני הנפגעים בלבד, אך בתחילת חודש מאי 2011 הודיע רמ"ח הנפגעים שכלל בוגרי הכשרות המערך יזכו לענוד אותו - רכזי נפגעים, ראשי זירות נפגעים וסגליהם ושאר הבוגרים. על סיכה שלהם מופיע סמל המערך המייצג את המגע, הקשר, התקווה והיציבות שמעניק המערך בשגרה ובשעת חירום. בתחתית סמל המערך מופיע הביטוי "עומק המחשבה, רוחב הלב" - אשר מנחה את סגלי הנפגעים בשירותם ומבטא את העובדה שקציני וקצינות הנפגעים פועלים באחריות מקצועית, בתחושת שליחות, בגמישות ותוך כדי התאמת אופן הליווי לצורך שעולה, לשמש שופר לאוכלוסיית הנפגעים ולייצג את צה"ל באורח ממלכתי וערכי. את ההמנון של מערך הנפגעים, "גשר לאדם", כתב איזי מן והלחין דרור אלכסנדר. ייעוד מערך הנפגעים הוא להוות סמכות מקצועית המתווה ומטמיעה מדיניות בצה"ל בכל הנוגע לקשר עם נפגעים ובני משפחותיהם. בנוסף, מערך הנפגעים מסייע למפקדים וליחידות ליזום ולחזק את הקשר עם הנפגעים ומשפחותיהם. כל זאת, על מנת לממש את מחויבות צה"ל לנפגע, למשפחתו ולחברה הישראלית. מערך הנפגעים נמצא בתווך שבין חברה לצבא, ועל כן על מערך הנפגעים לפעול ברגישות יתרה בעבודתם, ולדאוג לטוות חוטי אמון בין שני הצדדים. סגל מערך הנפגעים שואב את כוחו מתוך ערכי השליחות ואהבת הארץ, אהבת האדם, מתוך כמיהה לאחדות, ערבות הדדית ואחריות. תפקיד סגל מערך הנפגעים הוא ללוות, לייצג, לסייע ולתווך לאוכלוסיית הנפגעים ובני משפחותיהם. מערך הנפגעים מחולק לשניים – מחלקת נפגעים והדרג הנפרס: מחלקת נפגעים מורכבת מארבעה ענפים: הענף עוסק בקשר עם המשפחות השכולות בטיפול במאושפזים ובנכים ובמשפחתם, ובהדרכה ומהווה גורם מקצועי לסגלי הנפגעים בשטח. הענף מחולק למדורי מטה שכל אחד מהם תחומי עיסוק עיקריים: מדור פרט – המדור מרכז את הליווי באוכלוסיית בני המשפחות השכולות ונפגעי פעולות האיבה המועמדים לשירות בצה"ל והמשרתים בסדיר ובמילואים. כמו כן, המדור אחראי על ארגון אירועים לבני המשפחות השכולות, המתקיימים מדי שנה. מדור קשר למשפחות – המדור אמון על נושא הטיפול במשפחות השכולות, מנחה את כל הגורמים העובדים מולן ומהווה סמכות מקצועית בתחום עבור הדרג הנפרס. הוא אחראי על ליווי נציגי המשפחות השכולות במשלחות "עדים במדים", מסירת תיקי חקירה וחומרים ארכיונים למשפחות. המדור עונה על שאילתות הקשורות למשפחות השכולות המגיעות מגורמים בצבא, גורמים חיצוניים או גורמי התקשורת. מדור חוסן והדרכה – אחראי על ההכשרות הקורסים, והמיונים למחלקת נפגעים ועל איתור וטיפוח סגלי הנפגעים. המדור מבצע מיונים למלש"בים, חוגרים וקצינים המבקשים להתקבל לתפקידים במערך, אחראי להכשרות היסוד והקצונה של מש"קי וקציני הנפגעים בבה"ד 11, עוסק בהטמעת תורת הנפגעים בצה"ל ושומר על הרמה המקצועית והחוסן של המשרתים. מדור מאושפזים ונכים – אחראי על הטיפול במאושפזים (פצועים) ונכי צה"ל. מדורי מטה אלה עובדים מול הדרג הנפרס (מדורי הנפגעים החיליים או החטיבתיים), מנחים אותם מקצועית בתחומם, מקבלים מהם את בקשות המשפחות ופועלים מול גורמים חיצוניים על מנת להשיב עליהם. מלבד מדורים אלה כולל ענף קשר למשפחות גם מדורים נוספים האחראים על התחום הניהולי והארגוני של מחלקת נפגעים, כגון: מדור כוח אדם ומדור ארגון וחירום. ערך מורחב – אית"ן ענף אית"ן (ראשי תיבות של "איתור נעדרים") אחראי על איתור הנעדרים בצה"ל ושומר על קשר עם משפחות השבויים והנעדרים לאורך השנים. תחת הענף קיימים שני תחומי עיסוק: איתור נעדרים (אית"ן) – המדור מתכלל את תחום איתור הנעדרים לרבות טיפול בכל אירוע שבו חייל נעדר משירות ומנהל חיפושים אחר חללים שמקום קבורתם לא נודע. כמו כן, אחראי המדור על הכשרת ציוותי איתור הנעדרים ותרגולם לאורך השנה. שבויים ונעדרים (שו"ן) – המדור מתכלל את הקשר עם משפחות השבויים והנעדרים לרבות מעקב אחר חקירות הנעדרים, מתן מענה לשאילתות הקשורות לתחום המגיעות מגורמים צבאיים ומהתקשורת. ענף הנפגעים אחראי על הטיפול הראשוני בנפגע בצה"ל לרבות הודעות הנפגעים ותמיכה בבני המשפחה בשלבי ההודעה הראשונים. בענף נמצא חמ"ל הנפגעים אשר פועל 24 שעות ביממה ואחראי על קבלת המידע על הנפגעים והטיפול בו, כולל עדכון הגורמים הנוגעים בדבר, לרבות גורמי הפיקוד הבכיר והנחיה מקצועית לטיפול בהודעה על הנפגע למשפחתו. בשגרה אחראי הענף גם על רישומת, תעודות ומתן מענה טכני למערך כולו. בנוסף אחראי הענף על תאום והפעלת מודיעי הנפגעים באמצעות זירות הנפגעים: זירת צפון – אחראית על הודעות הנפגעים באזור הצפון. זירת מרכז – אחראית על הודעות הנפגעים באזור המרכז. זירת ירושלים ושפלה – אחראית על הודעות הנפגעים באזור ירושלים והשפלה. זירת דרום – אחראית על הודעות הנפגעים באזור הדרום. לאור עבודת מטה שהתקיימה בצה"ל בשנים האחרונות וכחלק מרפורמת "בנפש אחת", הוקם בשנת 2021 ענף לליווי נכים בצה"ל תחת מערך הנפגעים. הענף עוסק במספר נושאים שתכליתם טיוב המענה שמעניק צה"ל לנכי ופצועי צה"ל, ואלו הם מדוריו: מדור ליווי נכים: המדור עוסק בשני תחומים עיקריים: מרכז 'קשר עד'- המרכז אמון על מתן מענה רחב ליקירי מערך הנפגעים ובני משפחותיהם, אזרחים, מפקדי צה"ל וגורמי מקצוע משלימים בצבא ומחוץ לו בנושאי הנפגעים. המרכז מסייע בין היתר בהגשת בקשות הכרה למשרד הביטחון, סיוע מול מחוזות אגף השיקום, איתור חומרים לבקשת הכרה, סיוע לאנשי קבע מול ביטוח לאומי בעת פגיעה, סיוע בחיבור לקצינת נפגעים למשפחות שכולות ונכי צה״ל, טיפול בבקשות מיוחדות ועוד. טלפון המרכז: 1111 שלוחה 6. מדור מאושפזים: המדור מהווה סמכות מקצועית עבור מדורי הנפגעים בחילות השונים בתחום המאושפזים במהלך שירות צבאי, אחראי על אישור תהליכים ובקשות חריגות בתחום המאושפזים והנכים בשירות קבע. מטרתו לסייע, לתת מענה, כלים וידע מקצועי לסגלי הנפגעים. מדור מקשר למשרד הביטחון ולביטוח הלאומי: גוף צה"לי אשר מהווה כגורם המקשר בין צה"ל לבין אגף שיקום נכים בממרד הביטחון ובין צה"ל לביטול לאומי וזאת על מנת לסייע לנכים ובני משפחותיהם בתהליכים הקשורים בצה"ל. משרתי המערך פרוסים בכל החילות וחטיבות צה"ל לרבות מדורים המרכזים את הטיפול בחטיבות המילואים השונות ומלווים את המשפחות השכולות, הפצועים והנכים לאורך השנים. תחת המערך ארבעה ענפים עיקריים המחולקים למדורים ובראש כל אחד מהם עומד קצין בדרגת סגן-אלוף: ענף נפגעים חי"ר ואט"ל – אמון על ליווי המשפחות, הנכים והפצועים בחטיבות החי"ר הסדירות (גולני, גבעתי, נח"ל, צנחנים, כפיר וחטיבת הקומנדו), יחידות יתר חי"ר (מקחצ"ר), חטיבות חי"ר במילואים ובאגף הטכנולוגיה והאחזקה (לוגיסטיקה, טנ"א ורפואה). ענף נפגעים שריון וזרוע היבשה (ז"י) – אמון על ליווי המשפחות, הנכים והפצועים בחטיבות השריון הסדירות, בית הספר לשריון, חטיבות השריון במילואים ובזרוע היבשה (תותחנים, הנדסה ואיסוף קרבי). ענף נפגעים חיל האוויר – אמון על ליווי המשפחות, הנכים והפצועים בחיל האוויר. ענף המרכז את כלל יחידות אכ"א והזרועות– אמון על ליווי המשפחות, הנכים והפצועים של אגף כוח האדם (המשטרה הצבאית, חינוך, משאבי האנוש ומנהל אוכלוסיות) והזרועות (אגף המודיעין, קשר והתקשוב וחיל הים). בשעת חירום חטיבת הנפגעים תומכת את רציפות המאמץ המבצעי תוך קביעת מדיניות, שליטה בנתוני כוח אדם נפגע, ביצוע הודעות נפגעים, קבורה, איתור נעדרים וליווי המשפחות השכולות, משפחות השבויים והנעדרים והפצועים. מערך הנפגעים ובחירום חטיבת הנפגעים, מונה אנשי מילואים ומורכבת מארבעה מרכזים עיקריים: מרכז נפגעים, מרכז אית"ן, מרכז שו"ן, ומרכז קשר. החטיבה מבצעת אימונים ותרגילים בשיתוף אנשי המילואים ובכך מתחזקת כשירות חטיבת הנפגעים בשעת חירום. מנהלת התרגילים והבקרה של מערך הנפגעים מלווה את אימונים אלו ומבצע בהם בקרה וחניכה. בשעת חירום נפרסות תשע גזרות וארבעה זירות בבסיסים השונים ברחבי הארץ, משם יוצאות הודעות הנפגעים למשפחות. חטיבת הנפגעים מתרחבת בהיבטי סדר כוח ויכולות בשעת חירום על פי ארבעת מדרגות גיוס ובהתאם לתרחישי הנפגעים. קבלת ההודעה היא ההתחלה של ליווי סגלי הנפגעים, החל מהמודיעים ועד לקצינות הנפגעים ואנשי הקשר למשפחות אשר מלווים את המשפחה לאחר השבעה. אכ"א עדים במדים אית"ן חללי מערכות ישראל חיל משאבי האנוש מערך הנפגעים, באתר צה"ל אודות מערך הנפגעים, באתר צה"ל החמ"ל הכי רגיש בצה"ל, באתר צה"ל, 14 בדצמבר 2016 רויטל עמירן, ‏"נוגעות בעצב": קצינות נפגעים מספרות על מורכבות התפקיד, באתר מעריב אונליין, 1 במאי 2017 יאיר קראוס, ‏באות מן השתיקה: מש"קיות הנפגעים שמתמודדות גם עם אובדן אישי, בעיתון מקור ראשון, 17 באפריל 2018 103FM, ‏יום ההוקרה לפצועי צה"ל: "כל פעם שאני מסתכל בראי, יש לי תזכורת למה שעברתי", באתר מעריב אונליין, 15 בדצמבר 2019 טל לב רם, ‏משרד הביטחון: בישראל 57,277 נכי צה"ל מוכרים, באתר מעריב אונליין, 15 בדצמבר 2019 נועם צובארה, טור אישי: קצינת הנפגעים זוכה לסגירת מעגל, באתר פרוגי, ‏28 באפריל 2020 טל לב רם, ‏הרמטכ"ל ביקר את איציק סעידיאן בבית החולים: "הקמנו ענף לליווי פצועי ונכי צה"ל", באתר מעריב אונליין, 18 בספטמבר 2021 יובל בגנו, ‏"כשחלום פוגש מציאות": מיזם מיוחד מחזיר את פצועי צה"ל למסלול החיים, באתר מעריב אונליין, 14 באפריל 2022 תומר אלמגור, ‏"אני מלאך המוות": המתנדבים שמודיעים למשפחות את הבשורה הקשה מכל, באתר ‏מאקו‏, 3 במאי 2022 רותי זוארץ, הסא"לית שאחראית על נכי צה"ל יודעת בעצמה מה זו מוגבלות | שווים, באתר שווים, ‏11 בספטמבר 2022 מערך הנפגעים של צה"ל- מיטב ״חובה מוסרית וערכית למי ששירתו ונפגעו בגופם ובנפשם״: נחנך מוקד טלפוני לליווי פצועי ונכי צה״ל ומשפחותיהם ארגון אלמנות ויתומי צה"ל רפורמת "נפש אחת": ריאיון עם רע"ן ליווי פצועי ונכי צה"ל ארגון נכי צה"ל-איגרת ראש אגף כוח האדם בצה״ל